102 aastat elupäevi
- Kategooria: VIIMASED VT UUDISED
- Avaldatud 22 November 2011
Julie sündis Võrumaal Kasaritsa vallas oma vanemate perre 11. lapsena. Kokku oli neid 12 õde-venda. Kuigi tunnistus näitab, et vanaproua on neli aastat koolitarkust omandanud, sai koolis käidud siiski vaid kolm talve.
„Kui pärast maailmasõda esimesse klassi läksin, oskasin ma juba lugeda ja õpetaja pani mu kohe teise klassi,” meenutas Julie. „Mulle väga meeldis õppida ja oleks tahtnud koolis edasi käia, aga kahjuks ei olnud vanematel enam võimalusi mind koolitada,” nentis Julie kahetsusega. Nende maja oli pikselöögist süttinud ja maha põlenud ning perel olid väga rasked ajad.
Vanaproua ei pea end õnnesärgis sündinuks, aga kurta ei ole tal ka väga millegi üle. Elupäevade jooksul on ta kogenud kõike – nii head kui halba. Tööd on pika elu jooksul kõvasti tehtud. „Leiva olen lauale alati ise teeninud ja puudust tundma ei ole pidanud,” lausub Julie rahulolevalt. Tööl käis ta kuni kuni 80. eluaastani. Oleks veelgi käinud, aga haige abikaasa hooldamise pärast pidi koju jääma.
Mis on Julie pikaealisuse saladus?
Trafaretsele küsimusele, mis on tema pikaealisuse saladus, vastas vanaproua, et ta on elanud täiesti tavalise inimese tavalist elu. Julie arvates on igale inimesele antud oma aeg – kellele rohkem, kellele vähem. Ta pole elus kunagi teadlikult tervislikult toitunud ja on söönud seda, mida on saada olnud. Sportigi tegi vaid läbi töötegemise.
„Ühe asja pärast olen ma siiski väga eriline – ma olin esimene 100aastane, kes käis Munamäe tornis,” meenutab Julie uhkusega.
Praegu aitab proua Juliel igapäevatoimetustega toime tulla ja päevi sisutada hooldaja Maire. „Mul on väga hea abiline. Me saame igasugustest asjadest rääkida, kuulan tema muresid, lohutan ja annan nõu, kui oskan,” kiidab vanaproua hooldaja Mairet.
Televiisorit Julie eriti ei vaata ja raadiotki kuulab harva. Küll loeb ta aga kohalikke ajalehti: Võrumaa Teatajat ja Uma Lehte. Silmanägemine pole enam eriti hea, silmad väsivad kiiresti ja palju ta lugeda ei saa.
Koos Julie Raudsepaga elab Võru linnas kokku kolm üle 100 aasta vana inimese. Üks neist sai selle aasta kevadel 102aastaseks ja teine saab kohe-kohe 101. Kõik kolm on naisterahvad. Kogu maailma 100aastastest inimestest on 85 protsenti naised. Ametlikult kinnitatud andmete järgi on kõige pikemaealisem inimene siin ilmas elanud 122 aastat.